Pyörävarkaat vaanivat muutamalla alueella – Katso, miten paljon pyöriä on varastettu eri puolilla Tamperetta

Oletko huomannut teini-idoli Robinin musiikkivideolla näkyvän vaaleanpunaisen Jopon? Kyseinen pyörä varastettiin toukokuussa. Tamperelaista Pauliina Hyväristä odotti toukokuisena yönä ikävä yllätys, kun hän huomasi polkupyöränsä varastetun. Hänen vaaleanpunainen Joponsa varastettiin Kaukajärven McDonald'sin edustalta puoli neljän aikaan yöllä Hyvärisen itse ollessa pikaruokaravintolassa töissä. –Pomoni tuli puoli neljän aikaan sisälle Mäkkäriin käytyään ulkona tekemässä tarkistuskierrosta. Kädessään hänellä oli rikottu pyörän lukko. Lukko kuului Hyvärisen Jopoon, joka oli vielä hetki sitten seissyt pihassa. Nyt muovipäällysteinen vaijerilukko oli rikottu ja pyörä viety. Jopolla tunnearvoa –Huomattuani, että pyörä varastettiin, minua otti päähän todella paljon. Olen aina pelännyt, että pyöräni varastetaan, mutten ikinä uskonut niin todella käyvän, Hyvärinen kuvailee. Vaaleanpunainen Jopo ei ollut Hyväriselle ihan mikä tahansa pyörä, sillä hän esiintyi sen kanssa poptähti Robinin Kesärenkaat -musiikkivideolla. Videolla Hyvärinen pyöräilee ja viettää aikaa Robinin kanssa pyörän värisiin vaatteisiin sonnustautuneena. –Jopot ovat noin 300–400 euron hintaisia. Hintaa enemmän minua harmittaa kuitenkin se, että pyörällä oli valtavasti tunnearvoa. –Vaikka pidin Jopostani hirveästi ennen kuvauksia, kuvauspäivän jälkeen se sai kuitenkin erityisen arvon. Jo muutama vuosi aiemmin Hyvärisen Jopo yritettiin varastaa hänen kotipihastaan. –Silloin huomasin eräänä aamuna, että pyörä lukkoa oli väännelty yön aikana. Siitä lähtien säilytin pyörää sisävarastossa ollessani kotona. Varkaudet lisääntyneet Pauliina Hyvärinen ei ole ainoa, jonka polkupyörä on anastettu kesän aikana. Ylikonstaapeli Juha Ahola kertoo, että polkupyöriä varastetaan Tampereella nyt entistä enemmän. Erityisesti Jopot tuntuvat olevan varkaiden suosiossa. –Kun verrataan vuosien 2016 ja 2017 lukemia, voidaan todeta että varkauksien määrä on lisääntymään päin. Viime kesänä pyöriä vietiin Tampereella hiukan päälle 410, mutta tänä kesänä pyöriä on varastettu jo yli 560. Eniten polkupyöriä viedään keskustassa, Kalevassa ja Härmälässä. Itäisessä keskustassa pyörävarkaudet ovat kaikkein yleisimpiä. Touko-, kesä- ja heinäkuun aikana varkauksia sattui alueella yhteensä yli sata. Kalevassa vastaava luku oli päälle 90 ja Härmälässä vajaa 40. Sen sijaan Vehmaisessa ja Lahdesjärvellä ei sattunut kesän aikana ainuttakaan tilastoitua pyörävarkautta. Teiskossa pyörävarkauksia raportoitiin vain yksi ja Aitolahdessa, Kalkussa ja Messukylässä kussakin kaksi. Pauliina Hyvärisen tapauksessa pyörä ei ikinä päätynyt takaisin omistajalleen, vaikka hän teki asiasta rikosilmoituksen. Juha Aholan mukaan tarkkaa tilastoa siitä, kuinka moni saa kulkupelinsä takaisin, ei ole. Varsinkin arvottomimpien pyörien kohdalla moni ei edes tee asiasta rikosilmoitusta. –Arvopyörien kohdalla ilmoitusaktiivisuus on korkealla, mutta se laskee samassa suhteessa pyörän arvon kanssa. Jopo löytyi Torista Ahola kertoo, että varkauksien määrään vaikuttaa muun muassa polkupyörien saatavuus. Esimerkiksi Kalevassa pyöriä säilytetään ulkona, koska ne eivät mahdu sisävarastoihin ja niiden ulkona säilyttäminen on vaivattomampaa. –Ulkona säilytettävät pyörät ovat helpommin anastettavissa kuin sisätiloissa olevat. Sama tilanne saattaa olla myös Härmälässä. –Kalevassa pyörävarkauksien määrään vaikuttanee myös se, että siellä asuu paljon pyöräileviä opiskelijoita. Keskustan läheisyydessä pyöriä varastetaan muita paikkoja enemmän kulkuvälineeksi. Monesti varkaat kuitenkin anastavat pyöriä myyntiä varten. Myös Hyvärisen Jopo löytyi Tori.fi-verkkosivustolta myynnistä jo vuorokauden kuluttua varkaudesta. –Kerroimme asiasta poliisille ja hetken jo innostuin, että saan pyöräni takaisin. Niin ei kuitenkaan käynyt, Hyvärinen kertoo. Jatkossa monta lukkoa Hyvärinen ei ole vielä ehtinyt hankkia uutta pyörää varastetun tilalle, mutta hän kertoo harkitsevansa ostavansa uuden Jopon. –Ja tuhat lukkoa, hän lisää. Jatkossa hän aikoo olla entistä varovaisempi pyöränsä kanssa. –Aion säilyttää sitä aina sisävarastossa ja käyttää montaa lukkoa. Varastushetkellä Hyvärisen vaaleanpunainen pyörä oli lukittuna, muttei kiinnitettynä mihinkään. Se ei myöskään ollut McDonald'sin valvontakameroiden ulottuvissa. –Nyt jos näen, että joku meinaa tehdä saman virheen, menen heti sanomaan, että siirrä pyöräsi kameroiden alle ja kiinnitä se aitaan. Teksti perustuu tilastoihin, joissa omaisuusluokka on polkupyörät ja tarvikkeet ja rikosnimikkeet ovat varkaus-, näpistys- ja luvattoman käytön rikokset. Korjattu 31.8.2017 klo 18.15. Muutettu keskimmäisen grafiikan länsi- ja itä-merkinnät oikein päin. Korjattu 7.9.2017 klo 15.50. Muutettu grafiikassa keskustan itä- ja länsiosan lukemat oikein päin .